Folketing
2008-06-10

Der er altså sket en massiv stigning af fødevarepriserne i forhold til de penge, de her mennesker har at leve for, og der er ingen tvivl om, at det får alvorlige konsekvenser for de mennesker, så derfor er det det ene element, som jeg synes det er vigtigt at sætte fokus på i dag: Hvad gør vi ved den massive stigning i uligheden, der kommer på grund af de stigende fødevarepriser? Det andet element er: Hvordan kan det gå til, at prisstigningerne bliver så store? Meget tyder på, at ud over at se nogle stigninger i råvarepriserne ser vi på internationalt plan en massiv spekulation i opkøb af lagre af fødevarer, og også i Danmark ser vi eksempler på, at detailhandelen sørger for at berige sig lidt ekstra, når det kan gøres under dække af, at der i almindelighed er stigning af fødevarepriserne. Jeg synes altså, der er god grund til at få nogle svar på, hvad regeringen har tænkt sig at gøre i denne situation.